**Ballada Jimmy Hardról, a New Yorki buszsofőrről**

Volt egyszer egy szegény szerzet,

ki New Yorkban buszt vezetett,

Jimmy Hard volt az ő neve,

s nem jó nőbe esett bele.

S az évnek minden éjszakáján

simléderes, kék sapkáján

a holdfény pókhálót rakott.

És míg mindenki álmodott,

ő a volán mögött ülve,

egész este dzsesszt fütyülve

eképp járt New Yorkban körbe:

*Sej, az égbe felmehetnék,*

*az Istennel összevesznék.*

*Megmondanám emelt fejjel,*

*a buszsofőr is csak ember.*

*Van munkája és van lakása,*

*s egy szerető minden vágya,*

*de hiába, ó, hiába. (x2)*

**Egykor a megállóban**

**kis dresszben és piros blúzban**

**egy bűbájos, szőke lányka**

**az egyórás expresszt várja,**

**mely hazaviszi Sunnyside-ba.**

Ez a 606-os esti járat,

éjszakai expressz busz,

mellyel A-ból B-be jutsz.

És a volán mögött ott ül Jimmy,

magányos és szeplős ember,

ki a szívét rég eladná,

de senkinek soha nem kell.

**A piros blúz buszra szállva**

**rámosolyog Jimmy Hard-ra.**

**A busz mély csendet vágva**

**zakatol az éjszakába.**

**De a keresztútnál ott a tábla,**

**és Jimmy csak későn látja,**

**hogy az út most le van zárva.**

A busz nagyot zökken, döcög,

a motorházból füst pöfög,

bicegve lassít a járgány,

majd félreáll a jobb járdán.

Ahogy megáll, Jimmy kiszáll,

fél, tovább menni nem tud már.

**Az esőben a gőz csak száll,**

**a fiú összetörten áll,**

**a lány mögötte dohányzik,**

**az hidegben bőrig ázik.**

**S Jimmy nyelve megeredve,**

**Bevallja, mit sose merne**

**vágytól remeg egész teste. (x2)**

*A busz nélküled mit sem ér,*

*csak gyöngy nélküli kagylóhéj,*

*pokolgép és lélekvesztő,*

*mi oly üres, észveszejtő,*

*de szádnak kis hajlatában,*

*szemeidnek sugarában*

*a menny fénye ragyog lágyan.(x2)*

*Ez a 606-os esti járat,*

*éjszakai expressz busz,*

*mellyel este hazajutsz.*

*És a volán mögött reád várok,*

*nyughatatlan, minden éjjel,*

*a szívemet neked adnám,*

*ha elfogadod, gyere vidd el!*

Szól a lány és hangja hideg:

*Ki könnyen ígér, ráfizet.*

*Bizonyítsd be az esküdet,*

*s én megtartom a lelkedet!*

*Adj egy csókot piros számra,*

*Jimmy-fiú, ó te drága!*

De csókja íze kénes vér

és a fiú csak most eszmél.

Az Ördög halkan felnevet,

ajkáról bordó vér pereg,

*Kaphatsz egy csókot grátiszba,*

*hiszen talán most már tiszta,*

*az Ördög ellen nem tehetsz.*

*Mi az Jimmy, már nem szeretsz?*

*Ha kellek így is, elvehetsz.*

Kihunyt a hold meleg lángja,

megnyúlt az út minden árnya,

a rádió csak szólt magába,

felizzott két vészféklámpa.

Kés villant az éjszakába

és vérrel telt meg a járda

minden apró barázdája.

**És az Ördög nagy nevetve**

**Jimmy szívét zsebre tette.**

Ez a 606-os égi járat,

éjszakai expressz busz,

mellyel ma pokolra jutsz.

És a volán mögött ott ül Jimmy,

szívnélküli szellemember,

szája örök füttyre áll, csak

mellkasán van véres sebhely.

**A telihold sápadt fénye,**

**Yorkot vonja bűvkörébe.**

**A falaiból dzsessz szivárog,**

**belezsong az üres város.**

**S a hajnal egyhez közel járva,**

**egy busz vár az indulásra,**

**melyen nincsen rendszámtábla,**

**de telve van az utastér.**

**A sofőr arca hófehér.**

**Kerengve az éjszakába,**

**sok holt lélek rakománya:**

**gyilkos, őrült, rabló várja,**

**hogy átkísérje a túlvilágra,**

**hol a tűz majd kipurgálja.**

*S te lány, ha hajnal tájban,*

*buszra szállnál Sunnyside-ra,*

*gondolj szegény Jimmy Hardra,*

*ki esténként a poklot járja.*